ایرانیان د پارلمان او خبرگان مجلس غړي ټاکي
له اتومي موافقې وروسته نن د جمعې ورڅ په ایران کې د لومړي ځل لپاره پارلماني او د خبرگان مجلس انتخابات ترسره کیږي.
ایرانیانو نن د جمعې په ورځ په پارلماني او د خبرگان شورا په انتخاباتو کې رایې واچولې. دا د لویدځو ځواکمنو هیوادونو سره د ایران د اټومي موافقې نه وروسته لومړی ځل دی چې انتخابات کیږي او خلګ رایې اچوي. دغه انتخابات په اصل کې د ایران د جمهوررئیس حسن روحاني په پالیسو ریفرنډم دی. هغه ته په دې کریډیت ورکول کیږي چې د نړيوالو قدرتونو سره یې د ایران د اټومي پروګرام په سر موافقه وکړه او د پالیسو په نتیجه کې یې بندیزونه لیري شول. په عین وخت کې، د مجلس خبرګان لپاره هم رایې اچول کیږي. د مجلس خبرګان د غړو وظیفه دا ده چې د ایران سترمذهبي مشر وټاکي. د خبرګانو مجلس د ایران د ستر مذهبي مشر په فعالیتونو نظارت هم کوي. په انتخاباتو کې څه دپاسه ٥۴ میلیونه ایرانیان د رای ورکولو د شرایطو لرونکي دي. د ایران پارلمان ۲۹۰ څوکۍ لري او مجلس خبرګان بیا ۸۸ غړي لري. د ایران پارلماني انتخاباتو ته په زرگونو تنه کاندید دي چې په هغوی کې اصلاح غوښتونکي او سخت دریځه شامل دي. د خبرگان مجلس انتخابات په هرو اتو کلونو کې یو وار ترسره کیږي او د راپورونو له مخې کیدای شي چې د خامنه یي د عمر د زیاتوالي په وجه د هغه ځای ناستی وټاکل شي.